b'\n_START_ARTICLE_\nKartuzijanski samostan Pleterje\n_START_SECTION_\nZgodovina\n_START_PARAGRAPH_\nKartuzija Pleterje je bila \xc4\x8detrta in hkrati zadnja ustanovljena slovenska kartuzija. Ustanovil jo je leta 1403 celjski grof Herman II.\xc2\xa0; osnovno dotacijo in ustanovno listino je izdal leta 1407. Tega leta se je kon\xc4\x8dala tudi osnovna gradnja samostana in kapele. Samostan je bil dokon\xc4\x8dno zgrajen \xc5\xa1ele leta 1410 (tega leta so bile Pleterje tudi inkorporirane v red), medtem ko je bila samostanska cerkev kon\xc4\x8dala \xc5\xa1ele leta 1420. Sodelovanje celjskih grofov (pozneje knezov) pri delovanju samostana je ozna\xc4\x8devalo \xc2\xbbobdobje najintenzivnej\xc5\xa1e rasti te ustanove\xc2\xab. S smrtjo Ulrika II. (1456), ko so Celjani propadli, se je pri\xc4\x8delo tudi po\xc4\x8dasno zamiranje samostana. Temu so v veliki meri pripomogli \xc5\xa1e \xc5\xa1tevilni tur\xc5\xa1ki vpadi, saj se je kartuzija nahajala ob pomembni prometni poti. Leta 1471 so tako po\xc5\xbegali samostanska poslopja, ve\xc4\x8dkrat pa so opusto\xc5\xa1ili samostansko posest in pobili oz. odpeljali podlo\xc5\xbenike. Kartuzijo so obnovili in jo utrdili z obzidjem._NEWLINE_V drugi \xc4\x8detrtini 16. stoletja pa so pri\xc4\x8deli na podro\xc4\x8dju kartuzije naseljevati tudi Uskoke, tako da se je kartuzijska posest ponovno zmanj\xc5\xa1ala. To propadanje je potekalo vse dokler niso leta 1595 prevzeli kartuzijo jezuiti. S tem je bilo za slabih dvesto let delovanje kartuzije prekinjeno._NEWLINE_\xc5\xa0ele leta 1899 je kartuzijanski red odkupil biv\xc5\xa1o kartuzijo (ta je \xc5\xbee postala zasebna last), ker so kartuzijane medtem izgnali iz Francije , ob vrnitvi so patri s seboj pripeljali skoraj vso notranjo opremo, tudi dragocena umetni\xc5\xa1ka dela, ki so danes na ogled v prostorih Galerije Bo\xc5\xbeidar Jakac v Kostanjevici na Krki._NEWLINE_Do leta 1904 je potekala obnovitev kartuzije, od starih stavb je ostala le ve\xc4\x8d kot 600 let stara samostanska cerkev. Med drugo svetovno vojno so leta 1943 partizani napadli samostan in po\xc5\xbegali ve\xc4\x8dino od nekdanjih (17) celic.\n_START_SECTION_\nKartuzija Pleterje danes\n_START_PARAGRAPH_\nObiskovalci kartuzije si lahko danes v nekdanji samostanski gotski cerkvi ogledajo projekcijo \xc5\xbeivljenja kartuzijanov, saj vstop v kartuzijo ni dovoljen, na ogled pa je tudi muzej na prostem, v katerem so predstavljene nekdanje zna\xc4\x8dilne kme\xc4\x8dke stavbe in objekti s \xc5\xa0entjernejskega polja._NEWLINE_Kartuzija Pleterje danes preko svojega gospodarskega podjetja, t.i. ekonomije, upravlja med drugim tudi s \xc5\xa1estimi hektarji vinogradov in \xc5\xa1estimi hektarji sadovnjakov, patri in zaposleni se ukvarjajo tudi s \xc4\x8debelarstvom, \xc5\xbeganjekuho, sadjarstvom, imajo svojo zbirko starih in odpornih sort jablan in hru\xc5\xa1k, posebej pa je kartuzija znana po pleterski hru\xc5\xa1ki, ki raste in dozori v steklenici, nato pa jo zalijejo s hru\xc5\xa1kovim \xc5\xbeganjem, ter po pleterski gren\xc4\x8dici iz 49 vrst zeli\xc5\xa1\xc4\x8d.'